**Informasjon om sykdom og egenerklæring**

**Ved arbeidstakers sykdom**

Egenmelding kan ikke benyttes før du har vært ansatt hos AHO i 2 måneder.

Egenmelding kan kun benyttes i de første 16 kalenderdager dersom du er delvis sykmeldt. Etter disse dagene kan man ikke kombinere egenmelding og gradert sykemelding (Folketrygdloven §§ 8-23 – 8-27). Er arbeidsgiverperioden

(16 dager) utløpt, har du ikke mulighet egenmelding, men må få sykemelding for den tiden du skulle ha arbeidet.

**Melding om fraværet første fraværsdag**

Du plikter å gi din leder melding om sykefraværet første fraværsdag, alternativt må du gi beskjed til sentralbordet eller en kollega.

Denne meldeplikten gjelder også ved sykmelding fra lege. Retten til sykepenger inntrer først fra den dag melding blir gitt.

**Fraværsdager**

Fordi AHO er en IA-bedrift (inkluderende arbeidsmiljø) kan egenmelding nyttes for inntil 8 kalenderdager om gangen regnet fra den første dagen du er borte fra arbeidet på grunn av sykdom. Ved nytt sykefravær innen 16 kalenderdager medregnes tidligere egenmeldingsdager. Dette betyr at dersom en arbeidstaker har benyttet 8 egenmeldingsdager, må du være helt arbeidsfør i 16 kalenderdager før egenmelding igjen kan benyttes.

Arbeidsfrie dager teller med som egenmeldingsdager dersom du er syk umiddelbart før og umiddelbart etter slike arbeidsfrie dager.

Det er mulig å benytte egenmelding ved sykdom i alt totalt 24 dager basert på rullerende 12 måneders periode.

**Tap av retten til å nytte egenerklæring**

Dersom sykefravær ikke blir tilfredsstillende dokumentert, kan retten til lønn under sykdom bortfalle.

**Legeerklæring**

Legeerklæring må foreligge senest fra og med den 9. dagen ved fortsatt sykdom. Hvis ikke sykemelding foreligger, tapes også retten til sykepenger for egenmeldingsdagene og sykepengeretten inntrer først fra den dag lege er søkt. Arbeidstaker skal informere om fraværet og sende legeerklæring til AHO snarest mulig.

**Ved barns og barnepassers sykdom**

Permisjonsretten er hjemlet i arbeidsmiljøloven § 12-9. Retten til permisjon gjelder ut det kalenderåret barnet fyller 12 år. Retten er begrenset til 10 dager per kalenderår (20 dager for enslig forsørger).

For arbeidstaker med omsorg for mer enn to barn under 12 år utvides permisjonsretten til 15 dager per kalenderår. Ansatte med omsorg for kronisk sykt eller funksjonshemmet barn under 18 år har rett til permisjon i inntil 20 dager per kronisk sykt eller funksjonshemmet barn per kalenderår.

Dersom man er alene om omsorgen for barn, har man rett til dobbelt så mange permisjonsdager.

Arbeidstakere som har rett til omsorgspenger ved barns eller barnepassers sykdom kan benytte egenmelding overfor AHO når arbeidsforholdet har vart i 4 uker.

Utfyllende regler kan blant annet finnes hos:

[www.nav.no](http://www.nav.no)

Kvalitetshåndboken > Sykdom og permisjoner > Egenmeldt sykdom - rutine

Kvalitetshåndboken > Sykdom og permisjoner > Velferdspermisjon

November 2012